**Referat af**

**Generalforsamling i Foreningen for Frigørende Åndedræt**

**Onsdag den 27. april 2016**

**Deltagere**: Alex Resendorf, Tove Jensen, Anne-Lise Ugleholdt Pedersen, Hanne Hansen, Dorte Andersson, Regine Bidstrup, Jesper Bidstrup, Lene Dupont, TinaMaria Phanominah. Rolf Klaffert deltog under pkt. 9 og 10.

**Pkt. 1 Valg af dirigent**

Hanne Hansen blev valgt til dirigent. Hanne konstaterede at generalforsamlingen var lovlig indkaldt.

**Pkt. 2 Bestyrelsens /formandens beretning**

**Tove** (formand for foreningen) oplyste, at foreningen havde haft 33 medlemmer i 2015. Foreningen havde stået for to introduktionsaftener i foråret 2015 og for en åben aften og et weekendseminar med Sondra og Markus Ray. Det havde været givende, og også krævet en stor indsats.

I august holdt foreningen et retreat i Skåne, i Rolfs hus. Der var syv deltagere og vi havde fantastisk vejr, udendørs åndedrætssessioner, lækker mad og morgenbadning i Østersøen. Vi så også Ørnen – som Tove havde stillet i udsigt.

I efteråret holdt foreningen en velbesøgt aften med ”Late Night Breathing”. Vi havde en meget flot vejrtrækningssession efterfulgt af en exceptionel buffet med alskens lækkerier, fremstillet af Anne-Lise, og boblevin. Et både givende, sjovt og hyggeligt arrangement.

På foreningens hjemmeside har der været opslag om foreningens arrangementer og om arrangementer afholdt af Åndedrætsterapiskolen.

På generalforsamlingen i 2015 blev der nedsat nogle arbejdsgrupper, som skulle stå for udadvendte aktiviteter, bl.a. åbne aftener en pjece om Frigørende Åndedræt. Disse initiativer havde der ikke været ressourcer til at gennemføre.

**Tove** sagde, at hun så foreningens hovedopgave fremover som at stå for et netværk for foreningsmedlemmer og andre interesserede med breathwork arrangementer og socialt samvær.

I den **efterfølgende debat** blev det efterlyst, at foreningen skulle gøre noget mere ved det udadvendte, i form af åbne aftener, samarbejde med andre aktører indenfor breathwork, tilstedeværelse på Facebook og en mere dynamisk hjemmeside. Det blev besluttet at konkludere på disse forslag under pkt. 9, hvor der kan nedsættes udvalg.

**Pkt. 3 Forelæggelse og godkendelse af årsregnskab.**

**Alex** (kasserer for foreningen) fremlagde regnskabet for 2015. Ved årsskiftet var der et overskud på 448,28 kr. Generalforsamlingen godkendte regnskabet.

**Pkt. 5 Indkomne forslag**

Der var ikke indkommet forslag.

**Pkt. 4 Fastsættelse af kontingent**

Generalforsamlingen fastsatte kontingentet for 2017 til 200,- kr. pr. medlem.

**Pkt. 6. Valg af bestyrelsens fire medlemmer, formand, kasserer, sekretær og bestyrelsesmedlem**

Følgende blev valgt med akklamation:

Tove Jensen, formand

Alex Resendorf, kasserer

Anne-Lise Ugleholdt Pedersen, sekretær

Dorte Andersson, bestyrelsesmedlem

**Pkt. 7 Valg af 1 bestyrelsessuppleant**

Regine Bistrup blev valgt med akklamation.

**Pkt. 8 Valg af revisor og revisorsuppleant**

Jesper Bistrup og Rolf Klaffert blev med akklamation valgt til revisor og revisorsuppleant.

**Pkt. 9 Evt. valg/nedsættelse af udvalg**

Der er to områder, hvor der er behov for at samle ressourcer sammen for at få noget gjort: Udadvendte aktiviteter og hjemmesiden.

Med hensyn til de udadvendte aktiviteter var der en meget positiv stemning for at holde nogle åbne aftener for at introducere til Frigørende Åndedræt. Foreningen er medlem af Frivillighedshuset på Sundholmsvej 8, og kan låne et godt lokale der.

Der var **mange**, der gav udtryk for, at de vil hjælpe til, men ingen kunne med sikkerhed påtage sig et sådant arrangement. Men måske er der sået nogle frø, der vil udvikle sig fordi der blev tilbudt støtte.

Med hensyn til hjemmesiden var der enighed om en trinvis vej til at gøre den mere lækker og dynamisk. Hjemmesiden skal lægges om i et andet format, der gør den nemmere at håndtere. Det tager Alex og Jesper fat på efter sommerferien. Når det er gjort, skal der skrives flere indlæg. Her var der flere, der ville bidrage.

**Pkt.10 Eventuelt**

Ingen bemærkninger.

Den 9. maj 2016

Hanne Hansen, dirigent